Ολυμπιακός Σικάγου

Ο Ελληνικός "Ολυμπιακός" Αθλητικός Σύλλογος Σικάγου (Greek Olympic Athletic club of Chicago) υπήρξε ένας από τους πρώτους ελληνοαμερικανικούς αθλητικούς συλλόγους, με έτος ίδρυσης το 1906 και με ενεργή δράση ως τα πρώτα μεταπολεμικά χρόνια. Καλλιεργούσε τον κλασικό αθλητισμό, την πάλη και την πυγμαχία. Μεταπολεμικά είχε και ομάδα ποδόσφαιρου, η οποία αναδείχθηκε πρωταθλήτρια Ιλλινόις και το 1968 έφτασε ως τον τελικό του Κυπέλλου ΗΠΑ (U.S. Open Cup), σε έναν αλησμόνητο ελληνοαμερικανικό διπλό τελικό, στον οποίο ηττήθηκε από τον Ελληνοαμερικανικό Ν. Υόρκης. Πρόκειται για το πρώτο αθλητικό σωματείο παγκοσμίως το οποίο έλαβε την επωνυμία Ολυμπιακός σε ελληνική μορφή (είχαν προηγηθεί αρκετές Ολιμπίκ στη Γαλλία, ως έμπνευση από την εκεί επέκταση της αναβίωσης του ολυμπισμού υπό το συμπατριώτη τους Πιέρ ντε Κουμπερτέν).

Χρονικό

Ό Ολυμπιακός Α.Σ. ιδρύθηκε στο Σικάγο το 1906 και εξελίχθηκε σε έναν από τους ισχυρότερους συλλόγους των ΗΠΑ. Είχε ιδιόκτητο γυμναστήριο και βιβλιοθήκη προς επιμόρφωση των μελών του. Ανέδειξε πολλούς πρωταθλητές, ορισμένοι εκ των οποίων μετείχαν με τα ελληνικά χρώματα στους ολυμπιακούς αγώνες.

Επίσης, συχνά προσκαλούσε αθλητές από την Ελλάδα να συμμετέχουν στις ημερίδες του, όπως τον πανελληνιονίκη ρίπτη Δημητρό Καραμπάτη το 1925. Το 1925-1926 είχε πρόεδρο τον Γ. Μαλαπάνη και ταμία τον Π. Κανακάρη.

Αθλητικοί αγώνες 1925

Τον Αύγουστο του 1925 ο Ολυμπιακός Σικάγου διοργάνωσε αθλητικούς αγώνες, στους οποίους μετείχαν οι ομογενείς αθλητές της πόλης. Μετείχε επίσης ως ειδικά προσκαλεσμένος από την Ελλάδα ο πρωταθλητής του Πανιωνίου Δημητρός Καραμπάτης, ο οποίος εντυπωσίασε με τις βολές του στις ρίψεις. Οι αγώνες σημείωσαν μεγάλη οργανωτική και αθλητική επιτυχία. Δόθηκαν μετάλλια στους τρεις πρώτους κάθε αγωνίσματος και έπαθλα από διάφορους χορηγούς στους νικητές. Για τη συνολική δράση του απονεμήθηκε στο σύλλογο το Κύπελλο των ΑΧΕΠΑ. Οι νικητές και τα έπαθλα που απονεμήθηκαν ήταν:

80 γιάρδες: Α. Φασέας: 10.2
200 γιάρδες: Θ. Πρίμπας: 23.8
800 γιάρδες: Δ. Χάρακας: 2.02.8
1 μίλι: Χ. Χάρακας: 5.46.2
2 μίλια: Κ. Χαρίσης: 11.48.2, κύπελλο Κοκκίνη.
ύψος: Α. Φασέας: 5,1΄΄ (5 πόδια 1 ίντσα)
μήκος: Α. Φασέας: 
τριπλούν: Δάλλας:
σφαίρα: Δημητρός Καραμπάτης: 12,77μ (41 πόδ. 11 ίντσες), έπαθλο Ολυμπιακού Α.Σ. Σικάγο.
δίσκος: Δημητρός Καραμπάτης: 39,52μ, έπαθλο Γ. Δημητριάδου.
ελλ. δισκοβολία: Δημητρός Καραμπάτης: 36,18μ (118 πόδ. 8 ίντσες), έπαθλα Β. Σουραππά, αφών Μουζακιώτη, Ιωάννη Δαρειώτη.
λιθοβολία: Δημητρός Καραμπάτης: έπαθλο Γκρηκ-Αμέρικαν Μπρούστερ Κλαμπ.

Αθλητές

Σημαντικοί αθλητές του συλλόγου υπήρξαν οι ακόλουθοι:  

Γ. Πετρόπουλος, δρομέας.
Χ. Μητρόπουλος, μετείχε στην Ολυμπιάδα της Αμβέρσας το 1920.
Ι. Αντίοχος, δισκοβόλος και παλαιστής.
Σπ. Βορρές, παλαιστής, πρωταθλητής ΗΠΑ στην κατηγορία 125 πάουντς το 1916.
Γ. Τράγος, παλαιστής, μετείχε με την Ελλάδα στην Ολυμπιάδα της Αμβέρσας το 1920.
Β. Σουραπάς, πρωταθλητής Ελλάδος σε διάφορα αγωνίσματα στίβου.
Α. Κάλλας, παλαιστής, πρωταθλητής ΗΠΑ.
Γ. Κούρτης, πυγμάχος, διετέλεσε και πρόεδρος του συλλόγου.

Το 1926 αναφέρονται επίσης οι αθλητές του συλλόγου: Κοντός, Κωστόπουλος, Ι. Βορρές, Μαντζουράνης, Πανουσόπουλος, Κληρονόμος, Κ. Παππάς, Κολώνης, Τράμπας, Κοτσωνάρος, Μπαμπέτσος, Δ. Βασιλείου, Τσακίνης, Φάκαρης, Πίτρος, Τσιλίκας, Γ. Νίκας, Πετροθανασόπουλος, Δρούλιος, Ξηρός, Μυλωνόπουλος, Χ. Παπουτσής, Κ. Μακρής, Λιγουριώτης, Ι. Οικονόμου, Γαραντζιώτης, Η. Γιαννόπουλος, Γαληνέας, Κωνταλής, Νιώτης, Καραχάλιος, Χ. Καραδήμας, Ουγκάρος, αδελφοί Μουζακιώτη, Π. Βορρές, Δ. Παππάς, Τσιγκελέτος κ.ά.

Ποδόσφαιρο

To 1956 (ή το 1953 σύμφωνα με άλλο δημοσίευμα) δημιουργήθηκε η ποδοσφαιρική ομάδα Ολυμπιακός Σικάγου ("Chicago Olympic"), που μετείχε στο πρωτάθλημα της πολιτείας του Ιλλινόις (National Soccer League of Chicago). Είχε γαλανόλευκα χρώματα και φορούσε συνήθως φανέλα με οριζόντιες κυανές και λευκές ρίγες και λευκά σορτσάκια. 

Το 1958 κατέκτησε το τοπικό πρωτάθλημα Β΄ κατηγορίας του Σικάγο. 

Το 1962 κατέκτησε το πρωτάθλημα Α΄ κατηγορίας σημειώνοντας σε 14 ματς: 12 νίκες, 1 ισοπαλία, 1 ήττα και πετυχαίνοντας εντυπωσιακές νίκες, αφού είχε διαφορά γκολ: 60-11. Την ομάδα του αποτελούσαν μόνο Ελληνοαμερικανοί, ορισμένοι από τους οποίους πριν μεταναστεύσουν αγωνίζονταν σε ελληνικές ομάδες: Κ. Λάμπρος (τερματοφύλακας από την Ήπειρο), Α. Δημητρός (πρώην Απόλλωνα Αθ.), Κ. Μπασιάς (Ο.Φ. Χανίων), Ν. Κούσκος (διεθνής με ΗΠΑ), Κούσκος ΙΙ, Ι. Κορογιάννης (πολυσύνθετος αθλητής: καλαθοσφαιριστής, πυγμάχος κ.ά.), Φ. Τσαντάκης (πρ. Ολυμπιακού Πειραιά), Ν. Καλλιγάκης (πρ. Απόλλωνα), Α. Βαφειάδης (πρ. Άμυνας Αμπελοκήπων), Δ. Κρητικός (πρ. ΠΑΟ και Φωστήρα), Ι. Κυρατσούς (πρ. Μακεδονικού Κοζάνης), Λαδόπουλος (πρ. Απόλλωνα Αθ.), Μ. Τσαγκάρης (πρ. Απόλλωνα Αθ.), Χαραλαμπόπουλος Τάκης-Jim (πρ. Ναυπακτιακός Αστέρας) Βασιλάς, Βάγιας, Παπανικολάου, Χιώτης, Χριστοδούλου, Σιέρμαν, Βάγιας κ.ά. Τη σεζόν αυτή είχε εντυπωσιάσει και ο αθλητικός τύπος των ΗΠΑ αποκαλούσε τους παίκτες του "Οι Αετοί του Σικάγου". Η αίγλη και η οικονομική επιφάνεια του σωματείου ήταν τέτοια ώστε άρχισε να προσελκύει παίκτες από την Ελλάδα για μεταγραφή.   

Ως πρωταθλητής της πόλης του 1962 ανέβηκε στο πολιτειακό πρωτάθλημα (NSL of Chicago), η πρώτη ελληνική ομάδα που κατάφερε κάτι τέτοιο, στο οποίο πρωταγωνίστησε και το κατέκτησε δύο φορές, το 1969 και το 1970. Για να σταθεί στο επίπεδο αυτό ο νέος πρόεδρος του συλλόγου, Γρηγόριος Λίβας, έφερε από την Ελλάδα γνωστούς ποδοσφαιριστές, όπως τους: Στέφανο Ηλιάδη (Ολυμπιακού Πειρ.), Αλέκο Ναλπάντη (Δόξας), Γκούβα (ΑΕΚ), Καραγιαννίδη (Ελπίδας Δράμας), Ελευθεριάδη (τερμ. Ελευθερούπολης), Ανδρίκουλα (ΑΕΚ), Σκούμπη (Πανναυπλιακού) κ.ά. Προπονητής της χρυσής αυτής περιόδου υπήρξε ο Ιταλός Ζάρρο.

Τον Απρίλιο του 1964 ο Ολυμπιακός έβαλε το όνομά του στην ποδοσφαιρική ιστορία των ΗΠΑ, όταν συνέτριψε σε φιλικό αγώνα την εθνική ομάδα των ΗΠΑ με 3-0, με δυο γκολ του Γκούβα. 

Το 1968 γνώρισε μια πανεθνική διάκριση. Κέρδισε τον τίτλο του Ιλλινόις (Peel Cup) νικώντας στον τελικό τους "Γκριν-Γουάιτ" με 2-1. Στη συνέχεια έφθασε ως τον τελικό του Κυπέλλου ποδοσφαίρου ΗΠΑ (US Οpen Cup) που είναι η παλαιότερη παναμερικανική ποδοσφαιρική διοργάνωση, αφού η νικήτρια θεωρείται πρωταθλήτρια των Η.Π.Α. και συμμετέχει στο Κύπελλο Πρωταθλητριών Βόρειας-Κεντρικής Αμερικής (CONCACAF Champions' Cup). Πέτυχε δυο επικές προκρίσεις εκτός έδρας και στον τελικό ηττήθηκε από τον πανίσχυρο τότε Ελληνοαμερικανικό Ν. Υόρκης, σε έναν αλησμόνητο ελληνοαμερικανικό διπλό τελικό.

Η ομάδα ήταν ενεργή τουλάχιστον ως το 1976 και είχε αντιπρόεδρο τον Δημήτριο Πετιμεζά.  Είναι γνωστό πως το 1972-73 έπαιζαν σε αυτή μεταξύ άλλων ο παλιό παίκτης του Ολυμπιακού Νεοφώτιστος, ο Φωτιάδης πρώην της Δόξας και ο τερματοφύλακας Δάλας από την Καστοριά, που το 1973 δοκιμάστηκε από την Λάρισα.  

Ο Ολυμπιακός διατηρούσε και ομάδα ποδοσφαίρου Σάλας που μετείχε στο σχετικό πρωτάθλημα, το οποίο κατέκτησε τουλάχιστον μία φορά, το 1965.

Σημαντικοί ποδοσφαιριστές

Παίκτες γνωστοί που αγωνίστηκαν στον Ολυμπιακό τη δεκαετία του '60 ήταν οι εξής:

Δ. Κρητικός (1962, πρώην ΠΑΟ και Φωστήρα)
Φ. Τσαντάκης (1962, πρώην Ολυμπιακού Πειραιά)
Α. Δημητρός (1962, πρώην Απόλλωνα Αθ.)
Α. Βαφειάδης (πρώην Άμυνας Αμπελοκήπων)
Ι. Κυρατσούς (πρώην Μακεδονικού Κοζάνης)
Λαδόπουλος (πρώην Απόλλωνα Αθ.)
Μ. Τσαγκάρης (πρώην Απόλλωνα Αθ.)
Κ. Μπασιάς (πρώην Ο.Φ. Χανίων)
 Ν. Κούσκος (διεθνής με ΗΠΑ)
Ι. Κορογιάννης (πολυσύνθετος αθλητής: καλαθοσφαιριστής, πυγμάχος κ.ά.)
Αλέκος Ναλπάντης (1962, πρώην Δόξας Δράμας, και από το 1966 στο "Μαραθώνα Σικάγου" ως παίκτης-προπονητής)
Στέφανος Ηλιάδης (1962, πρώην Ολυμπιακού Πειρ. και μετέπειτα Προοδευτικής)
Γκούβας (1962, πρώην ΑΕΚ), πρώτος σκόρερ 1964. 
Καραγιαννίδης (πρ. Ελπίδας Δράμας)
Ελευθεριάδης (1962,πρώην τερμ. Ελευθερούπολης)
Ανδρίκουλας (πρ. ΑΕΚ)
Σκούμπης (πρ. Πανναυπλιακού) 
Παϊπέτης (1965).
Αντώνης Δάλας (1962, πρώην τερματοφύλακας της Καστοριάς, το 1973 ήρθε στην Λάρισα)
Νεοφώτιστος (προ του 1972, πρώην Ολυμπιακού Πειραιά)
Φωτιάδης (1972, πρ. Δόξας)
Κουράτος (1972, πρ. Ιωνικού)
Χαραλαμπόπουλος Τάκης-Jim (1962, Ναυπακτιακός Αστέρας)

Τίτλοι

 Κύπελλο Ιλλινόις (Peel Cup): 1965, 1968, 1970.
 Πρωταθλήματα Σικάγου: (NSL of Chicago): 1969, 1970.
 Πρωταθλήματα Σάλας Σικάγου: (Indoor SL of Chicago): 1965.
Κύπελλο ΗΠΑ (US Οpen Cup) φιναλίστ: 1968.

Στον τελικό Κυπέλλου ΗΠΑ 1968

Προημιτελικός: Γουάιτ Σταρ Σεντ Λιούις- Ολυμπιακός Σικάγου: 1-2
Ημιτελικός: Λος Άντζελες ΑC - Ολυμπιακός Σικάγου: 2-5
ΔΙΠΛΟΣ ΤΕΛΙΚΟΣ:
21 Ιουλίου 1968: Στάδιο Χάνσον Σικάγο: Ολυμπιακός Σικάγου - Ελληνοαμερικανικός Ν.Υ.: 1-1 (Άλεξ Ναλτάνης 89΄ - Ντένις Νάνος 48΄).
28 Ιουλίου 1968: Γήπεδο "Άιντραχτ Οβάλ" Ν. Υόρκης: Ελληνοαμερικανικός Ν.Υ. - Ολυμπιακός Σικάγου: 1-0 (Μπομπ Χάτζος 50΄).

Ακαδημία Ολυμπιακού ΣΦΠ Σικάγου

  
Από το 2011 στο Σικάγο δραστηριοποιείται μια νεώτερη ομάδα με τίτλο "Ολυμπιακός Σικάγου", η οποία έχει ιδρυθεί ως ποδοσφαιρική ακαδημία και σύλλογος φιλάθλων του Ολυμπιακού Πειραιά (Olympiacos Chicago Soccer School & Fun Club). Άλλωστε, φέρει τα ερυθρόλευκα χρώματα και το έμβλημα του ΟΣΦΠ. Η ομάδα αυτή δεν έχει σχέση με την παλιά ομογενειακή ομάδα.

Αναφορές

Πηγές 

"Αθλητικός Κόσμος", τ. 13 (1/8/1926), σ. 14. 
"The Νew York Times", 5/5/1916.
"Wrestling", Encyclopedia of Chicago.
"Wrestling in the USA", The National Wrestling Hall of Fame.
 ΝSL homepage.

Ελληνικοί αθλητικοί σύλλογοι Η.Π.Α.
Αθλητικοί σύλλογοι Η.Π.Α.
Ιδρύσεις αθλητικών συλλόγων το 1906
Σικάγο
Ποδοσφαιρικές ομάδες ΗΠΑ